Alueiden komitean lausunto aiheesta "Komission tiedonanto neuvostolle ja Euroopan parlamentille Euroopan unionin toimintasuunnitelmasta 1995-1999 huumeidenkäytön ehkäisemiseksi" CdR 147/95



Virallinen lehti nro C 100 , 02/04/1996 s. 0038



Alueiden komitean lausunto aiheesta Komission tiedonanto neuvostolle ja Euroopan parlamentille Euroopan unionin toimintasuunnitelmasta 1995 1999 huumeidenkäytön ehkäisemiseksi (96/C 100/10) Alueiden komitea päätti 5. joulukuuta 1994 Euroopan yhteisön perustamissopimuksen 198 c artiklan mukaisesti antaa oma-aloitteisen lausunnon edellä mainitusta tiedonannosta. Asian valmistelusta vastannut valiokunta 8 "Taloudellinen ja sosiaalinen yhteenkuuluvuus Sosiaalipolitiikka Kansanterveys" antoi lausuntonsa 16. maaliskuuta 1995. Esittelijänä oli Eurig Wyn. Alueiden komitea hyväksyi 21. huhtikuuta 1995 pitämässään 7. täysistunnossa seuraavan lausunnon. 1. Johdanto 1.1. Alueiden komitea on tyytyväinen komission päätökseen toimeenpanna tämä eurooppalainen toimintasuunnitelma. AK tiedostaa huumeriippuvuuden ja huumekaupan aiheuttaman yleisen uhkan Euroopan kansalaisille ja katsoo, että tämän uhkan torjuminen edellyttää toimenpiteitä paikallisilla tasoilla sekä unionin tasolla. 1.2. Komitea painottaa erityisesti, että paikallisten viranomaisten on osallistuttava kaikkiin toimintasuunnitelmiin, joiden avulla pyritään huumeongelman ratkaisemiseen paikallisissa yhteisöissä. Valiokunta uskoo, että huumeidenkäyttöön liittyviä ongelmia voidaan ratkoa tehokkaammin, kun samanaikaisesti pyritään rajoittamaan huumeiden kysyntää ja tarjontaa. Huumeiden kysynnän vähentämiseksi on suunnattava entistä voimakkaampia ponnisteluja. 1.3. AK katsoo, että yhteistyötä tarvitaan unionin tasolla, mutta rohkaisee unionia myös avustamaan jäseniään yhteistyösuhteiden luomiseksi omissa jäsenvaltioissaan. Paikallisten viranomaisten merkitys paikallisyhteisöjen edustajina on huomattava tämänkaltaisten toimintasuunnitelmien onnistumiselle. 1.4. Komitea suhtautuu myönteisesti uusiin toimintamahdollisuuksiin, jotka sisältyvät sopimukseen Euroopan unionista sekä hallintoviranomaisten mahdollisuuteen toimia yhdessä sopimuksen mukaisesti kaikilla hallinnon tasoilla. 2. Yhtenäinen huumeidenvastainen lähestymistapa 2.1. Alueiden komitean mielestä on huumeidenvastaisessa toiminnassa kaikkien asianosaisten osapuolien toimittava läheisessä yhteistyössä ja toteutettava yhtenäisiä toimenpiteitä läheisyysperiaatteen mukaisesti. 2.2. Komitea hyväksyy kolme tärkeää toiminta-aluetta: kysynnän supistamisen, laittoman huumekaupan torjumisen ja kansainvälisen huumeidenvastaisen toiminnan. AK rohkaisee unionia ottamaan huomioon, että nämä toiminta-alueet ovat useissa tapauksissa toisiaan sivuavia ja sidoksissa toisiinsa. Unionin tasolla on tärkeää varmistaa, että näiden toimintojen yhteensovittamisesta huolehditaan ja yhteensovittamista ja toiminnan onnistumista seurataan. 3. Kysyntää supistava toiminta 3.1. Alueiden komitea suhtautuu myönteisesti siihen, että huumeongelmaan liittyviä terveydellisiä näkökohtia koskevan yhteisöaloitteen oikeusperustana käytettiin Euroopan unionisopimuksen 129 artiklaa, ja on jo esittänyt huumeiden torjuntaa koskeviin ehdotuksiin liittyviä näkökohtia. 3.2. Komitea on jo esittänyt huomioita, jotka käsittelevät tiedonantoa sekä ensimmäistä ohjelmaa, joka sisältyy ehdotukseen päätökseksi huumeriippuvuuden alaa koskevasta yhteisöaloitteesta. Tämän yhteisöaloitteen yhteydessä AK rohkaisi kohderyhmille suunnattujen ohjelmien laajentamista kattamaan asumisen ja työllisyyden. On myös kiinnitettävä huomiota talouskehitykseen sekä pyrittävä luomaan uusia mahdollisuuksia niille köyhissä yhteisöissä asuville, jotka tuntevat olevansa suljettuja huumekulttuuriympäristöön. 3.3. Alueiden komitea uskoo, että ei ole mahdollista uudistaa sosiaalista ja ammatillista yhtenäisyyttä ennen kuin ongelmista kärsivien yhteisöjen taloudellinen perusta on turvattu. On parannettava huumeita käyttävien kansalaisten hyvinvointia. Komitea uskoo, että on tärkeää toteuttaa erityistoimia riskiryhmiin kuuluvien auttamiseksi, mutta samalla on muistettava, että näiden ohella tarvitaan paljon laajemmalle ulottuvia kaikkia yhteisöjä koskevia toimintasuunnitelmia. 4. Laittoman huumekaupan torjumiseen tähtäävä ohjelma 4.1. Huumekaupan torjumiseksi toteutetuista ponnisteluista huolimatta huumeiden leviämistä kaduille ja yhteisöihin ei ole voitu estää. 4.2. Alueiden komitea uskoo, että ponnisteluja huumekaupan torjumiseksi on edelleen jatkettava, mutta voimavarojen suuntaamista on tasapainotettava unionin tasolla sekä jäsenvaltioissa niin, että huumeiden kysyntää supistaviin toimenpiteisiin varataan lisämäärärahoja. 4.3. Komitean mielestä on edistyttävä rahanpesun torjumisessa sekä sellaisten taloudellisten ja lainsäädännöllisten menetelmien luomisessa, joiden avulla voidaan paljastaa huumeisiin liittyvästä toiminnasta peräisin olevat taloudelliset voitot. 4.4. AK ilmaisee tukensa uusia toimintatapoja koskeville ehdotuksille, joiden avulla voitaisiin ehkä täydentää unionin toimivaltaan kuuluvia toimenpiteitä. Komitea uskoo, että huumeiden kysynnän vähentämiseksi toimivien yhdistysten, erityisesti paikallisten ja alueellisten hallintoviranomaisten sekä kansalaisjärjestöjen huumeiden tarjontaan kohdistuva toiminta on ensiarvoisen tärkeätä. Tällä hetkellä on ongelmallista se, että alueellisen hallinnon ja paikallishallinnon tasolla on hyvin vähän järjestäytynyttä toimintaa, jonka avulla tämän kaltainen huumeiden tarjontaan puuttuminen olisi helpompaa. 4.5. Alueiden komitea kehottaa unionia rohkaisemaan monenvälisten alueellisten ja paikallisten vuorovaikutus- ja yhteistoimintaverkostojen syntymistä viranomaisten välille. Tämä ei koske ainoastaan kaupunkiympäristöjä, vaan huomattavia ongelmia havaitaan myös maaseudulla ja esikaupunkialueilla, mikä on otettava huomioon kaikissa ehdotuksissa. 4.6. AK on tietoinen huumeiden ja rikollisuuden välisestä yhteydestä. Paikalliset viranomaiset ja poliisiviranomaiset pyrkivät erittäin voimakkaasti luomaan toimintasuunnitelmia asuinympäristöjen turvaamiseksi omissa paikallisyhteisöissään. 4.7. Komitea rohkaisee unionia tukemaan menestyksellistä yhteistoimintaa jäsenvaltioiden välillä kansallisella ja paikallisella tasolla. 4.8. Alueiden komitea toteaa painokkaasti, että on välttämätöntä parantaa jäsenvaltioiden välistä yhteistoimintaa huumekaupan vastaisissa ponnisteluissa. Valiokunta on huolestunut siitä, että valtioiden välisten rajojen ja tulliviranomaisten poistuminen rajoilta Schengenin sopimuksen mukaisesti esitetään usein Euroopan unionin yhdentymisen vastaisena perusteluna. 4.9. Komitea suosittelee erityisten keinojen luomista rajavartioinnin tehostamiseksi Euroopan unionin jäsenvaltioissa huumeiden lisääntyneen meriteitse tapahtuvan maahantuonnin estämiseksi. 5. Kansainvälinen toiminta 5.1. Alueiden komitea toteaa ymmärtävänsä ja tukevansa unionin tarvetta lujittaa tähänastisia saavutuksiaan laajemmassa kansainvälisessä taistelussa huumeita vastaan sekä käyttää unionissa tähän tarkoitukseen luotuja välineitä. 6. Yhteensovittaminen 6.1. Alueiden komitea uskoo, että yhteensovittaminen ja kumppanuus ovat tärkeitä keinoja tämän erityisen ongelman ratkaisemiseen. Komitea rohkaisee komissiota ja neuvostoa jatkamaan Euroopan parlamentin ja alueiden komitean kuulemista, jotta voitaisiin varmistua siitä, että kaikki toimenpiteet on yhteensovitettu asianmukaisesti. Tämänkaltainen yhteensovittaminen ja kumppanuus antaisi alueille, kaupungeille ja maaseutualueille mahdollisuuden olla yhteydessä toisiinsa ja vaihtaa tietojaan sekä kokemuksiaan. Komitea tukee valmisteluja Euroopan parlamentin, Euroopan komission, alueiden komitean ja jäsenvaltioiden välisen kokouksen järjestämiseksi, jolloin tätä tärkeää aihetta voitaisiin käsitellä. Kokous voisi keskittyä seuraavaan neljään aiheeseen: Tämänhetkinen vuorovaikutus unionin jäsenmaiden välillä. Lainsäädäntöjärjestelmien erot. Huumeiden tarjonnan vähenemisen edistäminen. Kansainvälinen näkökulma: Huumeiden kehitysmaissa sijaitseviin tuottajamaihin kohdistuva politiikka ja huumeiden kauttakulkumaat. 6.2. Alueiden komitea toivoo, että seurantakeskus voisi toteuttaa tehtävänsä parhaita tapoja ja keinoja koskevan tiedon levittäjänä kaikkialle Euroopan unionin alueelle käyttäen hyväksi Reitox-verkkoa ja huolehtimalla siitä, että paikallis- ja aluetasolla saatuja kokemuksia voidaan käyttää täysin hyväksi. Euroopan unionin alueellisten ja paikallisten hallintoviranomaisten edustajien välisen vuorovaikutuksen olisi edelleen vahvistuttava niin että vastavuoroinen oppiminen olisi mahdollista. 6.3. Komitea katsoo, että tarvitaan tutkimustietoa ja koulutusta koskeva toimintasuunnitelma, jonka avulla voidaan kiinnittää huomio unionin ja sen jäsenmaiden havaitsemiin toiminnallisiin avainkysymyksiin. 7. Päätelmä 7.1. Alueiden komitea suhtautuu myönteisesti Euroopan unionin huumeidenvastaiseen toimintaohjelmaan ja ponnistelee osaltaan toimintasuunnitelman toteuttamiseksi toiminnan edistyessä. Komitea toivoo, että sille ilmoitetaan ohjelman tulevasta edistymisestä, jotta se voisi edesauttaa paikallisten viranomaisten täydellistä osallistumista toimenpiteiden toteuttamiseen. Bryssel, 21. huhtikuuta 1995. Alueiden komitean puheenjohtaja Jacques BLANC